**Tatra T80** oli tšekkoslovakialaisen Tatran vuosina 1931–1938 valmistama limusiini, joka oli Tatran kaikkien aikojen suurin ja kallein henkilöautomalli. Auto esiteltiin Lontoon ja Pariisin autonäyttelyissä vuonna 1930, vaikka valmistus alkoi virallisesti vasta seuraavana vuonna. Esittelynsä yhteydessä T80:ä kutsuttiin "tekniikan riemuvoitoksi".

T80 oli tarkoitettu maan korkeimman poliittisen johdon käyttöön. Tatra yritti myös päästä sen avulla Saksan edustusautomarkkinoille, mutta tulokset jäivät laihoiksi. Kokonaisvalmistusmäärä oli vain 22 kappaletta. Tämän lisäksi valmistettiin osat kolmea autoa varten.

Teknisiä tietoja
----------------

Tatra T80:n V12-moottori.
Tatra T80 oli rakenteeltaan identtinen hieman edullisemman T70:n kanssa moottoria lukuun ottamatta. Ulkoisesti autot erotti pakoputkista, joita T70:ssä oli vain yksi auton keskilinjan oikealla puolella. T80:ssä putkia oli kaksi.

### Moottori

Auton voimanlähteenä oli 6-litrainen, vesijäähdytetty V12-moottori. Sylinteririvien välinen kulma oli 65 astetta, ja kummankin rivin yhteinen nokka-akseli oli sijoitettu niiden väliin. Moottori oli sivuventtiilinen. Kampiakseli oli laakeroitu kahdeksalla liukulaakerilla. Polttoaineensyötöstä vastasivat kaksi Zenith Invers 36 DV 1 -kaasutinta. Sylinteririveillä oli erilliset virranjakajat. Auton huippunopeus oli 140 km/h. T80 oli viimeinen vesijäähdytteisellä moottorilla varustettu Tatran henkilöautomalli.

### Voimansiirto ja alusta

Moottorin takana oli kaksilevyinen, kuiva kytkin jossa oli vaimennusjousitus. Vaihteistossa oli neljä vaihdetta, joista suurin oli ylivaihde. Auto oli takavetoinen. Taka-akselilla oli heilurityyppinen erillisjousitus, joka oli jousitettu kahdella lehtijousella. Edessä oli erillisjousitettu akseli, jossa oli poikittain asennettu puolielliptinen lehtijousi. Kantavana rakenteena oli Tatralle tyypillinen keskusputkirunko. Jokaisella pyörällä oli jarruina hydraulisesti toimivat ATE-Lockheed-rumpujarrut, jotka olivat edistyksellisesti kaksipiiriset. Vanteina olivat vaihtoehtoisesti levypyörät tai pinnavanteet. Sähköjärjestelmä oli 12-volttinen ja Boschin valmistama.

Tatra T80 sisältä.

Muunnelmat
----------

Autojen korien rakentamisesta vastasivat itsenäiset koritehtaat, kuten Sodomka. Erään tiedon mukaan T80:istä 12 olisi ollut kuusipaikkaisia limusiineja, yksi nelipaikkainen limusiini, kaksi kuuden hengen avoautoja, neljä neljälle rekisteröityjä urheiluavoautoja ja yksi landaulet-korinen, joka luovutettiin presidentti Tomáš Masarykille 30. kesäkuuta 1935. Auto on nykyään taltioituna Prahan teknillisessä museossa. Masarykin lisäksi käyttäjiin lukeutui muun muassa maan ulkoministeri sekä opetusministeri, lakimies ja esseisti Edvard Lederer, jonka omistama yksilö oli ensimmäinen T80. Tämäkin yksilö on säilynyt ja näytteillä Sinsheimin teknillisessä museossa Saksassa.

Ominaisuuksia
-------------

Edustusautoluokassa poikkeuksellisen joka pyörän erillisjousituksen ansiosta auto tarjosi tasaista matkantekoa. Auton muita etuja olivat matala painopiste, alhainen jousittamaton massa sekä korkea teho-paino -suhde.

T80:n valmistusmäärän pienuuteen oli syynä korkea hinta ja kova kilpailu limusiiniluokassa. Lisäksi auto oli esitelty vaikeaan aikaan 1930-luvun laman keskellä. Auton hintaa kuvastaa se, että samalla summalla olisi tuohon aikaan rakennuttanut melkein neljä omakotitaloa.

Lähteet
-------

1. 1 2 3 4 5 6 7  Tatra portal - Web site about Tatra cars and trucks - Tatra 80 Tatra portal. Viitattu 11.5.2010. (slovakiksi)
2. 1 2 3  The Tatra Pages - Tatra History - Automobile history chapter 2: 1927-1933 autohistories.com. Viitattu 11.5.2010. (englanniksi)
3. 1 2  Historie automobilů Tatra - Technické parametry vozu Tatra 80 Tatra Oldtimer. Viitattu 11.5.2010. (tšekiksi)
4. 1 2 3 4 5  Historie automobilů Tatra - Tatra 80 Tatra Oldtimer. Viitattu 11.5.2010. (tšekiksi)
5. 1 2 3  Auto.cz: Tatra 80 – Rolls Royce z Kopřivnice Anima Publishers, s.r.o.. Viitattu 11.5.2010. (tšekiksi)
6. ↑  Nowill, Julian: "4 Czechoslovakia", *East European Cars*, s. 95. Gloucestershire, Yhdistynyt kuningaskunta: Sutton Publishing Limited, 2000. ISBN 0-7509-2369-5. (englanniksi)
7. ↑  HowStuffWorks: History of the Tatra HowStuffWorks, Inc..  Arkistoitu 11.5.2010. Viitattu 11.5.2010. (englanniksi)
8. 1 2  Conceptcarz - 1932 Tatra 80 Information, Images and History Conceptcarz.com. Viitattu 11.5.2010. (englanniksi)
9. ↑  Histomobile - Tatra T80 van Damme Stéphane. Viitattu 11.5.2010. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Tatra T80**.
* Kuvia entisöidystä T80-yksilöstä
* Kuvia ja teknisiä tietoja (tšekiksi ja englanniksi)
* Teknisiä tietoja (tšekiksi)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Tatra-mallit |
| --- |
|  |
| Henkilöautot | 
* 10
* 11
* 12
* 17
* 20
* 26
* 30
* 31
* 52
* 54
* 57
* 70
* 75
* 77
* 80
* 87
* 87-603
* 97
* 600 Tatraplan
* 603
* 613
* 623
* 700

 |
|  |
| Kuorma-autot ja hyötyajoneuvot | 
* 13
* 22
* 23
* 24
* 25
* 26
* 27
* 28
* 43
* 49
* 50
* 51
* 72
* 74
* 81
* 84
* 86
* 92
* 111
* 114
* 115
* 116
* 128
* 130
* 138
* 141
* 147
* 148
* 157
* 163 JAMAL
* 400
* 401
* 500
* 700
* 805
* 813
* 815
* Beta

 |
|  |
| Sotilasajoneuvot | 
* 57K
* 72
* 76
* 79
* 82
* 85
* 9393
* 111
* 805
* 809
* 810
* 813
* 815
* 816
* DANA
* OT-62
* OT-64
* OT-810
* RM-70
* V 750
* V 799
* V 809

 |
|  |
| Kilpa-autot ja prototyypit | 
* 11 Targa Florio
* 15
* 18
* 90
* 137
* 107
* 201
* 602 Tatraplan Sport
* 603 A
* 603-2 B5
* 603-2 B6
* 603 MB
* 603 NP
* 603 X
* 604
* 605
* 607
* 625
* Baghira
* Delfin
* JK 2500
* Mikrobus
* MTX V8
* Prezident
* V 570
* V 855

 |

 |